Վերադառնալով Ձեր հարցին, ասեմ. մարտարվեստը մեծ գիտություն է, որի հիմքում ոչ միայն տեխնիկական որոշակի շարժումներ են, այլև մարդու միտքը, աշխարհայացքն ու աշխարհընկալումը։ Այսօր մեր կենտրոնում ուսանում են մտավոր մեծ ներուժ ունեցող և գաղափարապես հասուն երիտասարդներ։ Նրանց մեջ սերմանում ենք առաջին հերթին առողջ և պետականամետ մտածողություն, հարգանք այն բարձրագույն արժեքների նկատմամբ, որոնցով առավել կայուն է դառնում երկիրը։ Այդ արժեքներն են կրոնը, հայրենիքը և բանակը։ Երիտասարդները, տիրապետելով մարտական արվեստին և ունենալով առողջ ու սթափ միտք, ապագայում կդառնան հասարակության այն առողջ կորիզը, որին ոչ մի պարագայում հնարավոր չի լինի ուղղորդել կամ գործիք դարձնել։ Հարգանք երկրի գերագույն հրամանատարի, դավանած կրոնի և բանակի նկատմամբ։ Սա այն կարևորագույն գաղափարն է, որի շուրջ հնարավոր է ստեղծել այնպիսի հասարակություն, որի համար առաջնային կլինի հայ մարդու անվտանգությունը, երկրի խաղաղությունը և ՀՀ քաղաքացու արժանապատիվ կյանքը։ Այսպիսի գաղափարներով առաջնորդվող երիտասարդները վաղը-մյուս օրը, Աստված չանի, եթե պատերազմ լինի, անվարան կկանգնեն իրենց երկրի, հողի պաշտպանության համար, որովհետև ունեն առողջ միտք, հայրենիքի շահը անձնականից վեր դասելու կարողություն և մարտարվեստի հմտություններին տիրապետող մարմին։ Այսօր, այս խաղաղ պայմաններում նրանց թվում կարող են լինել պետականամետ մտածողություն ունեցող այն օրենսդիրները, կառավարման ոլորտի պաշտոնյաները, բժիշկներն ու շինարարները, ուսուցիչներն ու գիտնականները, որոնց համար գործունեության գերնպատակ է Հայաստանի Հանրապետության քաղաքացու շահը։ Ահա այս գաղափարը դավանելով է, որ ստեղծվեց «Գևորգյան մարտարվեստի դպրոց» հայրենասիրական-երիտասարդական կազմակերպությունը։